मार्श और मनीष ने दिलाई पुणे वारियर्स को जीत  
मार्श की बेहतरीन गेंदबाजी और मनीष पांडे की आक्रामक पारी के दम पर पुणे वारियर्स ने आईपीएल के मैच में डेक्कन चार्जर्स को छह विकेट से हरा दिया।
मिशेल मार्श की बेहतरीन गेंदबाजी और मनीष पांडे की आक्रामक पारी के दम पर पुणे वारियर्स ने आईपीएल के मैच में डेक्कन चार्जर्स को छह विकेट से हरा दिया।  डेक्कन ने पहले बल्लेबाजी करते हुए आठ विकेट पर 136 रन बनाए। मार्श ने 25 रन देकर चार विकेट लिए। जवाब में पुणे ने 18.2 ओवर में जीत का लक्ष्य हासिल कर लिया।  दोनों टीमें सेमीफाइनल की दौड़ से पहले ही बाहर हो चुकी है लिहाजा यह मुकाबला सिर्फ प्रतिष्ठा का था। पिछले मैच में किंग्स इलेवन पंजाब को हराने वाली पुणे ने लगातार दूसरी जीत दर्ज की है।  भारत के पूर्व कप्तान सौरव गांगुली की आईपीएल में वापसी के कारण इस मैच पर सभी की नजरें थीं। गांगुली ने अपने प्रशंसकों को निराश नहीं करते हुए 32 गेंद में 32 रन की नाबाद पारी खेली जिसमें तीन चौके और एक छक्का शामिल था। पांडे ने 42 गेंद में छह चौकों और दो छक्कों की मदद से 49 रन बनाए।  इससे पहले सलामी बल्लेबाज जेस्सी राइडर ने पुणे को धमाकेदार शुरुआत देते हुए पहले ही ओवर में डेल स्टेन को एक छक्का और दो चौके जड़ डाले। अगले ओवर में उन्होंने ईशांत शर्मा को दो चौके लगाए। पांडे और राइडर ने सातवें ओवर में पुणे के 50 रन पूरे कर लिए। राइडर को बोल्ड करके इस साझेदारी को स्पिनर प्रज्ञान ओझा ने तोड़ा।  पुणे का पहला विकेट 55 रन पर गिरा। राइडर ने सिर्फ 20 गेंद में पांच चौकों और दो छक्कों की मदद से 35 रन बनाए।